ΓΡΑΠΤΗ ΕΡΩΤΗΣΗ E-3284/98

υποβολή: Reinhard Rack (PPE) προς την Επιτροπή

(9 Νοεμβρίου 1998)

Θέμα: Γενικοί διαγωνισμοί της Επιτροπής

Στο πλαίσιο του πρόσφατου γενικού διαγωνισμού της Ευρωπαϊκής Επιτροπής, κατά τον οποίο σημειώθηκαν παρατυπίες, προκύπτουν ερωτήματα σχετικά με άλλες μορφές διαδικασιών πρόσληψης στην Ευρωπαϊκή Επιτροπή.

Ιδιαίτερα ενδιαφέρουσες, στο πλαίσιο αυτό, είναι οι απλουστευμένες διαδικασίες επιλογής εκτάκτων υπαλλήλων που δημιουργούν τις προϋποθέσεις για μια σταδιοδρομία υπαλλήλων στην Επιτροπή.

Πόσα άτομα απασχολούνται στην Επιτροπή με συμβάσεις περιορισμένου χρόνου:

α) από το 1990 έως το 1994

β) από το 1995 έως το 1998;

Μπορεί η Επιτροπή να παράσχει κατάλογο των εκτάκτων υπαλλήλων σε όλες τις κατηγορίες (Α, Β, LA κ.ά.) ανά εθνικότητα;

Πόσοι έκτακτοι υπάλληλοι έχουν προσληφθεί ως μόνιμοι υπάλληλοι μέσω απλουστευμένων διαδικασιών πρόσληψης;

Υπάρχουν άλλες εναλλακτικές διαδικασίες για να προσληφθεί κανείς ως υπάλληλος στην Επιτροπή; Εάν τούτο συμβαίνει, θα μπορούσε να παράσχει η Επιτροπή τα ίδια στοιχεία που ζητήθηκαν για τις απλουστευμένες διαδικασίες επιλογής εκτάκτων υπαλλήλων;

Απάντηση του κ. Liikanen εξ ονόματος της Επιτροπής

(21 Δεκεμβρίου 1998)

Ο αριθμός των έκτακτων υπαλλήλων, οι οποίοι αμείβονται από τον προϋπολογισμό λειτουργίας, αυξήθηκε από 557 το 1990 σε 748 στα τέλη της περιόδου 1990-1994. Μειώθηκε από 971 στα τέλη του 1995 έως 824 σήμερα, για την περίοδο 1995-1998. Κατάλογος με την κατανομή των έκτακτων υπαλλήλων ανά ιθαγένεια και κατηγορία, για παράδειγμα, στα τέλη κάθε μιας από τις προαναφερόμενες περιόδους διαβιβάζεται απευθείας στο αξιότιμο μέλος και στη Γενική Γραμματεία του Κοινοβουλίου.

Η πρόσληψη και επιλογή έκτακτων υπαλλήλων σύμφωνα με τις νέες απλουστευμένες διαδικασίες άρχισε να εφαρμόζεται από την 1η Δεκεμβρίου 1996 (απόφαση της Επιτροπής της 13ης Νοεμβρίου 1996(1)). Όσον αφορά τις θέσεις στους βαθμούς Α4/5 και Β3, οι προσλήψεις βασίζονται στο κριτήριο της ειδίκευσης. Τα τρία στάδια της διαδικασίας είναι τα ακόλουθα: καθορισμός χαρακτηριστικών που να ανταποκρίνονται στις κενές θέσεις; πρόσκληση υποβολής υποψηφιοτήτων, κατά κανόνα περιορισμένης φύσεως (προετοιμασία του καταλόγου από την ενδιαφερόμενη γενική διεύθυνση, επικοινωνία με τις μόνιμες αντιπροσωπείες), ή εφόσον απαιτείται εκτεταμένης φύσεως (απευθείας επικοινωνία με τους εθνικούς δημόσιους κλάδους, δημοσίευση στα ειδικευμένα όργανα του Τύπου); συνεντεύξεις επιλογής ενώπιον επιτροπής επιλογής και κατάρτιση πινάκων επιτυχόντων. Όσον αφορά τις θέσεις στους βασικούς βαθμούς Α7 και Β5, προσλαμβάνονται επιτυχόντες σε γενικούς εξωτερικούς διαγωνισμούς, εφόσον δεν πρόκειται για ειδικά επαγγέλματα για τα οποία εφαρμόζεται η προαναφερόμενη διαδικασία. Συνεπώς, η εν λόγω απλούστευση έχει σκοπό να επιταχύνει τη διαδικασία επιλογής των έκτακτων υπαλλήλων, να μειώσει τις σχετικές δαπάνες με το να αποφεύγεται η συστηματική προσφυγή σε δημοσιεύσεις στα όργανα του Τύπου, εξασφαλίζοντας παράλληλα την αυστηρότητα και διαφάνεια της διαδικασίας.

Ο εσωτερικός διαγωνισμός για μονιμοποίηση έκτακτων υπαλλήλων τούς δίνει επίσης τη δυνατότητα να γίνουν μόνιμοι υπάλληλοι στην Επιτροπή (από το 1988). Στην απόφασή της στις 13 Νοεμβρίου 1996, η Επιτροπή αναγνώρισε ότι η διαδικασία αυτή συνιστά ένα δεύτερο τρόπο με τον οποίο ένα άτομο μπορεί να εισέλθει στην υπηρεσία του Οργάνου με καθεστώς μόνιμου υπαλλήλου. Με την ίδια απόφαση, η Επιτροπή αποφάσισε να θέσει τέλος σ' αυτό το είδος διαγωνισμού. Ο τελευταίος διαγωνισμός για την κατάρτιση πίνακα επιτυχόντων με σκοπό τη μονιμοποίηση έκτακτων υπαλλήλων θα διεξαχθεί το 1999.

Ο αριθμός των έκτακτων υπαλλήλων, που αμείβονται από τον προϋπολογισμό λειτουργίας και μονιμοποιήθηκαν κατά την περίοδο 1990-1994 ανέρχεται συνολικά σε 942 άτομα (δηλαδή, κατά μέσο όρο 188 ετησίως) και, για την περίοδο 1995-1998, σε 614 άτομα (δηλαδή, 154 ετησίως). Κατάλογος της κατανομής τους ανά ιθαγένεια και κατηγορία για κάθε μία από τις εν λόγω περιόδους, διαβιβάζεται απευθείας στο αξιότιμο μέλος και στη Γενική Γραμματεία του Κοινοβουλίου.

(1) SEC(96)1940 τελικό.